ରାଜ୍ୟରେ ୧୦,୦୫୪ ପୋଲିସ ପଦବୀ ଖାଲି, କେବେ ହେବ ପୁରଣ ?\nMon, Feb 24 | 4:58 p.m.\nଭୁବନେଶ୍ୱରଃ ରାଜ୍ୟରେ ଅପରାଧର ପରିମାଣ ଦିନକୁ ଦିନ ବୃଦ୍ଧି ପାଉଥିବା ବେଳେ ଏହାକୁ ରୋକିବା ପାଇଁ ରାଜ୍ୟରେ ପୋଲିସର ଅଭାବ ରହିଛି । ଗୃହରେ ବିଭାଗୀୟ ମନ୍ତ୍ରୀ ଦେଇଥିବା ତଥ୍ୟରୁ ଏହା ସ୍ପଷ୍ଟ ଜଣାପଡ଼ିଛି । ଅପରାଧ ଯେତେ ବଢ଼ୁଥିଲେ ବି ରାଜ୍ୟ ସରକାର ପୋଲିସ ବିଭାଗରେ ନିଯୁକ୍ତିକୁ ଗୁରୁତ୍ୱ ଦେଉ ନାହାନ୍ତି । ଦୀର୍ଘ ଦିନ ହେବ ରାଜ୍ୟ ପୋଲିସ ବିଭାଗରେ ଅନେକ ପଦବୀ ଖାଲି ରହିଥିଲେ ମଧ୍ୟ ତାକୁ ପୁରୁଣ କରିବାକୁ ସରକାର କୌଣସି ପଦକ୍ଷେପ ଗ୍ରହଣ କରୁନାହାନ୍ତି । ଗୃହରେ ମନ୍ତ୍ରୀ ଦେଇଥିବା ରିପୋର୍ଟରୁ ଏହା ସ୍ପଷ୍ଟ ବାରି ହୋଇପଡ଼ୁଛି ।\nଆଜି ଗୃହରେ ବଲାଙ୍ଗିର ବିଧାୟକ ନରସିଂହ ମିଶ୍ର ଲିଖିତ ପ୍ରଶ୍ନ କରିଥିଲେ ଯେ, ରାଜ୍ୟରେ କେତେ ମଞ୍ଜୁରୀପ୍ରାପ୍ତ ପୋଲିସ ପଦବୀ ରହିଛି ଓ କେତେ ପଦବୀ ପୁରଣ ରହିଛି ଆଉ କେତେ ପଦବୀ ଖାଲି ପଡ଼ିଛି ? ଅନ୍ୟପଟେ ଖାଲି ପଡ଼ିଥିବା ପଦବୀ ଗୁଡ଼ିକୁ କେବେ ପୁରଣ କରାଯିବ ବୋଲି ନରସିଂହ ପ୍ରଶ୍ନ କରିଛନ୍ତି ?\nଏହାର ଉତ୍ତରରେ ଗୃହ ରାଷ୍ଟ୍ରମନ୍ତ୍ରୀ ନରସିଂହ ମିଶ୍ର କହିଛନ୍ତି ଯେ, 31 ଡିସେମ୍ବର 2019 ସୁଦ୍ଧା ଓଡ଼ିଶା ପୋଲିସରେ 10 ହଜାର 54 ପଦବୀ ଖାଲି ରହିଛି । ମୋଟ ମଞ୍ଜୁରୀ ପ୍ରାପ୍ତ 72 ହଜାର 119 ପଦବୀରୁ 62 ହଜାର ପଦବୀ ପୂରଣ ହୋଇଛି । ଟ୍ରାନ୍ସଫର, ପ୍ରମୋସନ ଓ ନିଯୁକ୍ତି ମାଧ୍ୟମରେ ପବଦୀ ଗୁଡ଼ିକ ପୂରଣ ପାଇଁ ପଦକ୍ଷେପ ନିଆଯାଉଛି ବୋଲି କହିଛନ୍ତି ମନ୍ତ୍ରୀ ଦିବ୍ୟଶଙ୍କର ମିଶ୍ର ।\nତେବେ ମନ୍ତ୍ରୀ ଦେଇଥିବା ତଥ୍ୟ ଅନୁଯାୟୀ, ଓଡ଼ିଶା ପୋଲିସରେ ଗ୍ରୁପ୍ ଏ'ରେ 1140 ପଦବୀ ରହିଥିବା ବେଳେ ସେଥିମଧ୍ୟରୁ 639 ପଦବୀ ପୁରଣ ରହିଛି ଏବଂ 501 ପଦବୀ ଖାଲି ରହିଛି ।\nସେହିଭଳି ଗ୍ରୁପ୍ ବି'ରେ 6594 ପଦବୀ ରହିଥିବା ବେଳେ ସେଥିମଧ୍ୟରୁ 4771 ପଦବୀ ପୁରଣ ରହିଛି ଏବଂ 1823 ପଦବୀ ଖାଲି ରହିଛି । ଗ୍ରୁପ୍ ସି'ରେ 60 ହଜାର 803 ପଦବୀ ରହିଥିବା ବେଳେ ସେଥିରୁ 54316 ପଦବୀ ପୂରଣ ରହିଛି ଓ 6487 ପଦବୀ ଖାଲି ରହିଛି । ସେହିଭଳି ଗ୍ରୁପ୍ ଡି'ରେ 3582 ପଦବୀ ରହିଥିବା ବେଳେ 2339 ପଦବୀ ପୁରଣ ରହିଛି ଏବଂ 1243 ପଦବୀ ଖାଲି ରହିଛି ବୋଲି ତଥ୍ୟରେ ପ୍ରକାଶ କରିଛନ୍ତି ମନ୍ତ୍ରୀ ଦିବ୍ୟଶଙ୍କର ମିଶ୍ର । ଏହି ପଦବୀ ଗୁଡ଼ିକୁ ପୁରଣ ପାଇଁ ଖୁବ୍ ଶୀଘ୍ର ପଦକ୍ଷେପ ନିଆଯିବ ବୋଲି ମଧ୍ୟ କହିଛନ୍ତି ମନ୍ତ୍ରୀ ।
